P r e d k l a d a c i a  s p r á v a

Európska rada zasadala v Bruseli v dňoch 23. a 24. marca 2006. Delegáciu SR na stretnutí viedol predseda vlády Mikuláš Dzurinda. Na rokovaniach Európskej rady sa zúčastnili aj ministri zahraničných vecí a ministri financií členských krajín EÚ. 

Zasadnutie bolo pokojné a nekontroverzné. Ťažiskovou témou rokovaní bola problematika ekonomického smerovania EÚ v kontexte obnovenej stratégie pre zamestnanosť a rast a energetická politika EÚ. O týchto témach rokovali hlavy štátov a predsedovia vlád. Zástupcovia členských štátov EÚ sa venovali aj ďalším okruhom otázok. Reformu trhu práce mali na programe ministri financií. Ministri zahraničných vecí debatovali o budúcnosti EÚ a hraniciach Európy.

Európska rada schválila Európsky pakt pre rodovú rovnosť, opatrenia ktorého sa o. i. majú realizovať aj prostredníctvom zriadenia Európskeho inštitútu pre rodovú rovnosť. O umiestnenie sídla tohto inštitútu sa uchádza aj Slovenská republika. Európska rada taktiež diskutovala o zriadení Európskeho technologického inštitútu. 

Najvyšší predstavitelia členských štátov sa prioritne venovali lisabonskej stratégii. Dôraz kládli na podporu rastu a zamestnanosti, poznatkovú ekonomiku, výskum a vývoj, ako aj na vytváranie priaznivého podnikateľského prostredia pre malé a stredné podniky. Predseda vlády SR rokoval o možnosti čerpať štrukturálne fondy určené na vedu a výskum aj pre oblasť Bratislavy.

Zasadnutie ER bolo prelomové v tom zmysle, že sa hlavy štátov a vlád zhodli na potrebe riešenia otázky energetiky v EÚ a dosiahli dohodu o základných líniách energetickej politiky. Zaviazali sa v budúcnosti pravidelne debatovať o dobudovaní vnútorného trhu s elektrickou energiou a nerastnými zdrojmi, o dobudovaní transeurópskej energetickej siete a takisto o pokroku v oblasti obnoviteľných zdrojov energie.  

Ministri financií na separátnom stretnutí diskutovali o reforme trhu práce. Ústredným bodom ich rokovania bol tzv. koncept „flexicurity“, ktorý predstavuje kombináciu politiky budovania flexibilného trhu práce, konkurencieschopnosti a sociálnych istôt. 

Ministri zahraničných vecí sa dohodli na potrebe urýchliť rokovania o budúcnosti Únie a inštitucionálnej reforme. Stretnú sa na neformálnom zasadnutí v Rakúsku v máji 2006 a prediskutujú otázku budúcnosti EÚ, ústavnej zmluvy, rozširovania, absorpčnej kapacity a hraníc EÚ. V ratifikačnom procese Zmluvy o Ústave pre Európu zvrat nenastal. Minister zahraničných vecí SR vyzval členské krajiny EÚ, aby vyjadrili jasné stanovisko k otázke ratifikácie ústavnej zmluvy. Pokiaľ ide o rozširovanie EÚ, Slovenská republika podporuje perspektívu členstva v EÚ pre krajiny západného Balkánu, definovanú v Solúnskej agende prijatej v roku 2003.

Hlavným bodom diskusie ministrov zahraničných vecí o zahraničnopolitických otázkach bolo Bielorusko. Európska rada prijala, aj vďaka výraznej aktivite SR, vyhlásenie odsudzujúce nedemokratický priebeh prezidentských volieb v tejto krajine. Ďalšími bodmi diskusie boli zadržiavanie väzňov bez obvinení vo väznici USA na Guantáname a otázka Mauretánie a problém ilegálnej imigrácie z tohto štátu.